© Nádas Péter, 2025

© Jelenkor Kiadó, Budapest, 2025

Minden jog fenntartva

Borítóterv © Czeizel Balázs

PROTOKOLL

elbeszélésnek alávetett tragikomédia

A színhely Méla város Polgármesterének fényűző módon berendezett fogadószobája. Figyelem! nem dolgozószoba, fogadószoba! tehát íróasztal nincs. Egyébként minden van: drapériák, kristályok, festmények, szobrok, szőnyegek, hamutartók, növények, gobelinek, fotelok, tükrök – egyszóval, ami egy ilyen szobához kell. Amikor a függöny felmegy, a szín közepén egy kerekeken gördíthető BALDACHINOS ÁGY is helyet foglal. Régimódi építmény, faragott oszlopokkal és kéjtől röppenő angyalkákkal, de modernizálva – televízióval és telefonokkal. Az ágyban fekszik Méla Polgármestere meztelenül, valamint egy szőke és kócos nő, minden ruhanemű nélkül, de ez nem látszik, mert a paplan eltakarja őket. Egyébként semmi sem látszik. Ugyanis teljesen sötét a szín. És a nézőtér is sötét. Sokáig sötét és csend. A színpadon addig kell csendnek lennie, míg a nézőtéren elül minden zajongás, pisszenés sem hallatszik. Ordnung muss sein. Akkor a sötét színen átvonul a Polgármester Protokollfőnöke. Közben feldönt egy széket. Megáll.

polgármester

legjobb álmából ébredve

Reggel van?

a Protokollfőnök nem válaszol, továbbsiet, valami csörömpölve összetörik

polgármester

Este van már?

protokollfőnök

Délelőtt van, Uram.

polgármester

Akkor mit akar?

protokollfőnök

Csak meg akartam nézni, jól alszik-e, Uram!?

polgármester

Mit mond?

protokollfőnök

Ébren van, Uram?

polgármester

Ugye megkértem, hogy hagyjanak aludni, ugye?!

protokollfőnök

A küldöttség megérkezett a repülőtérre, Uram.

polgármester

Este fogadjuk őket.

protokollfőnök

Az előzetes megbeszélések szerint néhány perc múlva,

Uram. Pontosan…

csend, sötét, nézi az óráját, de nem látja

Ejnye! Nem foszforeszkál…

polgármester

Akkor gyújtson világot.

Szolgák jönnek, kitárják az ablakok spalettáit, teljes délelőtti fény. A Protokollfőnök nézi az óráját, de nem látja az időt, az egyik szolga villanyt gyújt, a Protokollfőnök most már megállapíthatja, mennyi az idő

protokollfőnök

Három és fél perc múlva, Uram, itt lesznek az Urak – zsakettban.

szolga zsakettot hoz

polgármester

Üdvözlések három és fél perc múlva?

protokollfőnök

Kölcsönös üdvözlések, Uram – zsakettban.

órájára néz

Két és fél perc múlva…

A Polgármester kiül az ágy szélére, lábait előremereszti. A szolgák öltöztetni kezdik. Gatyát húznak rá, felállítják, és meztelen felsőtestére ingmellet akasztanak. Erre adják a kabátot. Közben a Protokollfőnök beszél. A másik szolga kitolja a baldachinos ágyat a nővel együtt

protokollfőnök

Délben… Tizenkét óra harminchárom perckor ebéd

az Astoriában, pohárköszöntővel – sötét utcai ruhában.

órájára néz

Másfél perc múlva…

polgármester

a zsakett karöltőjére mutat

Szorít!

a szolga mintha nem hallaná, öltözteti tovább, nyílt parancsra vár

protokollfőnök

Este… Tíz óra nulla… Fogadás a Fekete teremben, frakk lakkcipővel. Kitüntetés a Polgármesternek. A Polgármester Úr kölcsönös megbeszéléseink értelmében kitünteti Önt.

polgármester

Szo-o-rít!

széttépi a zsakett ujját

protokollfőnök

A Polgármester urat szorítja a zsakett ujjának karöltője.

a szolgák új zsakettet hoznak, a másikat egyszerűen letépik, a Polgármester ismét meztelen

protokollfőnök

arca nyugodt, de gyorsít

Egy percünk van még. Szeretném, Uram, ha elvileg tisztáznánk a fogadás ügyrendjét.

polgármester

Helyes… helyes…

elgondolkodik

Szeretném, ha kék rózsákkal díszítenék majd a Fekete termet. A Polgármester úr imádja a kék rózsákat.

protokollfőnök

Javasolnám, hogy a kitüntetéseket a délelőtt folyamán ejtenénk meg…

polgármester

Elvileg nem értek Önnel egyet…

protokollfőnök

Harminc másodperc… Uram, az esti lapok már közölhetnék, ugyanis reggel leadtam a hírt… Ez politikailag igen kedvező lenne a részünkre, Uram…

polgármester

A megkérdezésem és beleegyezésem és egyáltalán nélkül?

protokollfőnök

Öt másodperc. Csak érdekeinket tartottam szem előtt, Uram. Két másodperc…

polgármester

cipőbe bújtatják

Elvi ügyekben nem ismerek…

Nyílik a szárnyas ajtó. Az ajtóban a másik város küldöttsége, élén a Polgármesterrel – zsakettban. A Polgármester és a Protokollfőnök eléjük sietnek. A két Polgármester összeölelkezik, a többiekkel kézszorítás. A jelenet néma csendben zajlik

polgármester

eltátja a száját

protokollfőnök

Kedves Polgármester Úr! Szeretett barátom, drága vendégeink.

polgármester

ismétli, hangosan

Kedves Polgármester Úr! Szeretett barátaim, drága vendégeim!

tolmács

halk, színtelen hangon fordít

Tisztelt Polgármester Úr, drága barátaim, szeretett vendégek!

polgármester

ismét eltátja a száját

protokollfőnök

Szeretettel üdvözlöm Önöket hazánk földjén abból az alkalomból, hogy eljöttek hozzánk. Egyben szeretném kifejezni népünk megbecsülését és szeretetét az Önök népe és városa iránt. Nem vagyok híve a hosszas beszédeknek, ezért csak röviden engedjék meg, hogy ismét legőszintébben fejezhessem ki őszintén testvéri érzelmeimet az Önök népe, testvérvárosunk és személy szerint Önök iránt. Egyben szeretném azon óhajunkat kifejezésre juttatni, hogy tárgyalásaink eredményesek, hasznosak, gyümölcsözők lesznek.

polgármester

Szeretettel üdvözöljük Önöket a mi szép hazánk földjén abból az alkalomból, hogy abban a kitüntetésben részesültek, hogy fogadhatjuk Önöket.

protokollfőnök

Egyben…

polgármester

Egyben szeretném kifejezni az Önök őszinte érzését és bár nem vagyok híve a hosszas taglalgatásnak meg miegyéb, azért rövid úton engedjék meg, hogy őszintén kifejezhessem magamat…

protokollfőnök

Egyben…

polgármester

Egyben szeretném kifejezni azt is, hogy legyenek jók a tárgyalások.

tolmács

halk, színtelen hangon fordít

Szeretettel üdvözlöm Önöket hazánk földjén, egyben szeretném kifejezni népünk megbecsülését és szeretetét Önök iránt. Nem vagyok híve a hosszú beszélgetéseknek… Remélem egyben, hogy tárgyalásaink eredményesek, gyümölcsözők, tehát hasznosak lesznek.

másik polgármester

Oh, oh!

természetesen kezd beszélni

Bár számos probléma és nehézség adódik városainkban és városaink között…

másik protokollfőnök

üvöltve, majd hirtelen elhalkulva vág közbe

Örömmel jöttünk városukba, s az őszinte érzelmektől fűtött meleg fogadtatás őszinte örömünkre szolgál…

a tolmácsra néz

másik polgármester

Örömmel jöttünk városukba, s az őszinte érzelmektől fűtött meleg fogadtatás nagy örömünkre szolgál…

a tolmácsra néz

tolmács

halk, színtelen hangon fordít

Örömmel jöttünk városukba, s az őszinte meleg fogadtatás érzelmeinktől fűtött örömünkre szolgál.

két szolga bársonypárnákon gyémántkitüntetéseket hoz

protokollfőnök

Tisztelt Polgármester Úr!

polgármester

Tisztelt Polgármester Úr!

tolmács

Tisztelt Polgármester Úr!

másik protokollfőnök

Igentisztelt Polgármester Úr!

másik polgármester

Igentisztelt Polgármester Úr!

tolmács

Igentisztelt Polgármester Úr!

protokollfőnök

Engedje meg, hogy a két város, a béke és a jólét, az emberi nem felemelése érdekében végzett fáradságos munkája elismeréseképpen átnyújtsuk városunk nevében a Serpenyő érdemrend zöld szalagokkal és fekete gyémántokkal díszített színarany fokozatát.

polgármester

Engedje meg, hogy a két város, a béke és a jólét, az emberi nem felemelkedése érdekében végzett fáradságos munkája elismeréseképpen átnyújtsuk városunk nevében a Serpenyő érdemrend zöld szalagokkal és fekete gyémántokkal díszített színarany fokozatát.

másik protokollfőnök

Engedje meg, hogy a két város, a béke és a jólét, az emberi nem felemelése érdekében végzett fáradságos munkája elismeréseképpen átnyújtsuk városunk nevében a Vaskolomp érdemrend kék szalagokkal díszített színarany fokozatát.

másik polgármester

Engedje meg, hogy a két város, a béke és a jólét, az emberi nem felemelése érdekében kifejtett fáradságos munkája elismeréseképpen átnyújtsuk városunk nevében a Vaskolomp érdemrend…

megakad, a Protokollfőnökre néz

Kék szalagokkal?

másik protokollfőnök

Kék szalagokkal…

másik polgármester

Kék szalagokkal díszített színarany fokozatát.

tolmács

halk, színtelen hangon fordít

Engedje meg, hogy a két város, a béke és a jólét, az emberi nem felemelése érdekében végzett fáradságos munkája elismeréseképpen átnyújtsuk városunk nevében a Vaskolomp érdemrend…

megáll, a Polgármesterre néz

Kék szalagokkal?

másik polgármester

a Protokollfőnökre néz

Kék szalagokkal?

másik protokollfőnök

Kék szalagokkal.

másik polgármester

Kék szalagokkal.

tolmács

Kék szalagokkal díszített színarany fokozatát.

egymás mellére tűzik a kitüntetéseket, vadul mosolyognak, összeölelkeznek, teljes csend

polgármester

eltátja a száját, és a Protokollfőnökre néz

tolmács

eltátja a száját, és a Másik Polgármesterre néz

másik polgármester

eltátja a száját és a Másik Protokollfőnökre néz

másik protokollfőnök

eltátja a száját, és a Polgármesterre néz

Szünet; tátott szájú csend. Takarítónő jön, idősnek tűnő, megviselt asszony. Porszívót húz maga után, és mintha ott se lennének, szívja a port. Mindnyájan becsukják a szájukat, és mosolyognak. A Takarítónő, miközben szívja a port, énekel és sír. Szolgák nagy söröskancsókba töltött bort hoznak, két marokra fogva

Tartalom

PROTOKOLL (1966)

TAKARÍTÁS (1977)

TALÁLKOZÁS (1979)

TEMETÉS (1980)

SZIRÉNÉNEK (2010)

Nádas Péter művei a Jelenkor Kiadónál

Párbeszéd (Richard Swartzcal) (1992, 1997, 2008)

Talált cetli és más elegyes írások (1992, 2000)

Egy családregény vége (1993, 1996, 2001, 2005, 2012, 2015, 2018, 2024)

Emlékiratok könyve (1994, 1998, 2003, 2012, 2015, 2022)

Esszék (1995, 2001)

Vonulás (filmnovellák) (1995, 2001)

Drámák (1996, 2001)

Minotaurus (elbeszélések) (1997, 2005, 2018)

Kritikák (1999)

Évkönyv (2000, 2012, 2021)

Az égi és a földi szerelemről (2001, 2010, 2016)

Saját halál (2004, 2015)

Párhuzamos történetek (2005, 2006, 2012, 2016)

Nincs mennyezet, nincs födém (Mihancsik Zsófia interjúja) (2006)

Hátországi napló (2006)

Szirénének (2010)

Fantasztikus utazáson (2011)

Párhuzamos olvasókönyv (a Párhuzamos történetekről) (2012, 2017)

Az élet sója (2016)

Világló részletek (2017)

A szabadság tréningjei (2019)

Leni sír (2019)

Arbor mundi (2020)

Rokon lelkek (2021)

Rémtörténetek (2022)

Berlini szürke (2022)

Egy teljes év (beszélgetések Károlyi Csabával) (2022)

A szépírás mint hivatás (2023)

Helyszínelés (2024)

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó Nagy Boglárka

A Jelenkor Kiadó a Libri Könyvkiadó Kft. imprintje

Felelős szerkesztő Nagy Boglárka

A szöveget gondozta Ruttkay Helga

Műszaki szerkesztő Széplaki Gyöngyi

Tördelte Kaposvári Franciska

ISBN 978 963 518 468 2

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

EB Garamond – SIL Open Font License

Noto Serif – Apache License 2.0

Source Serif 4 – SIL Open Font License

Vollkorn SC – SIL Open Font License